
UTLYSNING av 2-3 studentstipender

Vurderer du å skrive masteroppgave i havrett?
Da kan du søke om studentstipend. 

Studentstipendiater er en viktig kilde for rekruttering av framtidige forskere til fakultetet. De er også en viktig del av forskningsmiljøet. 

Det utlyses 2 - 3 studentstipend, som skal benyttes til å skrive liten eller stor masteroppgave.

Stipendene er knyttet til K. G. Jebsen-senter for havrett. Havrettsenteret ble etablert 1. september 2013 og er et samarbeid mellom stiftelsen Kristian Gerhard Jebsen, og UiT, Det juridiske fakultet, med Fridtjof Nansens Institutt som samarbeidspartner. Mer informasjon om senteret finner dere her: www.uit.no/lawofthesea 

Masteroppgavene skal ha et tema innenfor Havrettsenterets fagområder, som omfatter bl. a. havrett, ressursforvaltningsrett, miljørett og urfolksrett. Se her for forslag til tema for masteroppgaver.

Søkere må opplyse ønsket tema for oppgave og bør legge ved en skisse til opplegg. (Maks 2 A-4 sider.)

Studentstipendiatene vil være medlemmer av K. G. Jebsen-senter for havrett; og vil bli invitert til å delta på lunsjmøter og seminarer. Dette gir gode muligheter til å legge fram og få diskutert egne problemstillinger. Dere kan bli tillagt administrative oppgaver for Havrettsenteret, tilsvarende ca 10 %. 

Ett stipend utgjør kr 100.000,- for stor masteroppgave og kr 50 000 for liten masteroppgave. Oppstart er høsten 2017. 

Stipendet er i utgangspunktet skattefritt. Stipendet er ment å dekke merutgifter ved studiet, noe ligningsmyndighetene kan be om dokumentasjon på. Dersom slik dokumentasjon ikke fremlegges, vil de kunne omgjøre stipendet til skattepliktig inntekt.

Studenter som har bestått tredje avdeling kan søke. Ved vurdering av søknadene legges det vekt på karakterer og prosjektskisse. Oppgaven skal skrives i Tromsø. 

Søknad med dokumentasjon for eksamen og eventuell praksis, samt skisse til prosjekt sendes til K. G. Jebsen-senter for havrett, Universitetet i Tromsø, 9037 Tromsø, eller leveres i Informasjonen på plan 3. 

Nærmere opplysninger og veiledning ved valg av emne og opplegg kan fås ved å kontakte professor Tore Henriksen, tore.henriksen@uit.no, tlf. 77 64 52 37 eller for praktiske spørsmål, seniorrådgiver Christin Skjervold, christin.skjervold@uit.no, tlf. 77 64 52 47.

